b'\n_START_ARTICLE_\nColin Furze\n_START_SECTION_\nKarriere\n_START_PARAGRAPH_\nColin gik p\xc3\xa5 Malcolm Sargent Primary School som barn. I begyndelsen af sine teenage\xc3\xa5r havde han allerede bygget flere tr\xc3\xa6hytter. I et interview med The Sun udtalte han, at han ogs\xc3\xa5 havde arbejdet p\xc3\xa5 en gynge over et stenbrud n\xc3\xa6r sit hjem. Han blev uddannet blikkenslager efter endt skolegang i en alder af 16. Kort efter hans far d\xc3\xb8de opdagede han YouTube, hvor han begyndte at l\xc3\xa6gge videoer op af sine opfindelser. Den f\xc3\xb8rste video var af hans d\xc3\xb8dsdrom i 2007._NEWLINE_Han har en hustru og en s\xc3\xb8n, der blev f\xc3\xb8dt i 2012. S\xc3\xb8nnen, Jake, medvirker ofte i hans videoer._NEWLINE_I 2017 udgav han bogen This Book Isn\'t Safe!, hvori han beskriver 10 projekter, som man kan lave derhjemme.\n_START_SECTION_\nOpfindelser\n_START_PARAGRAPH_\nFurzes mange opfindelser bliver publiceret p\xc3\xa5 YouTube. Den 13. marts 2010 uploadede han en video, hvor han havde ombygget en scooter som havde en flammekaster inkorporeret, der kunne skyde ild op til 15 m v\xc3\xa6k. Den 25. marts blev Furze arresteret af Lincolnshire Police, for at v\xc3\xa6re i besiddelse af genstande, der var omdannet til skydev\xc3\xa5ben. Han blev han l\xc3\xb8sladt mod kaution uden sigtelse den n\xc3\xa6ste dag. Dette var Furzes tredje fors\xc3\xb8g p\xc3\xa5 at fremstille en flammekaster, idet den f\xc3\xb8rste ikke t\xc3\xa6ndte og den anden br\xc3\xa6ndte._NEWLINE_Den 5. maj 2014 postede Furze den f\xc3\xb8rste video i et 3 uger langt X-Men-projekt, hvor han fremstillede kl\xc3\xb8er som karakteren Wolverine baseret p\xc3\xa5 pneumatik. I l\xc3\xb8bet af den f\xc3\xb8rste uge havde denne video modtaget over 3 millioner hits. Resten af projektet gik med at imitere Magnetos evner med magnetsko, en flammekaster som Pyro og en fryseanordning som Iceman._NEWLINE_Den 23. oktober 2015 udgav han den f\xc3\xb8rste af en r\xc3\xa6kke videoer, hvori han fremstillede en skjult kniv til at promovere det nye Ubisoft-spil Assassin\'s Creed: Syndicate. V\xc3\xa5bnet er et ikonisk v\xc3\xa5ben for spilseriens protagonist._NEWLINE_Den 23. august 2016 udgav han den f\xc3\xb8rste af en r\xc3\xa6kke videoer, hvor han fremstillede en cyborgarm, i stil med et v\xc3\xa5ben som protagonisten i spilserien Deus Ex bruger, i forbindelse med udgivelsen af Deus Ex: Mankind Divided._NEWLINE_Den 28. april 2016 fremstillede Furze en hoverbike (sv\xc3\xa6vecykel) ved hj\xc3\xa6lp af to paramotorer._NEWLINE_Furzes YouTubekanal havde over 8.835.834 f\xc3\xb8lgere i 20. august 2019.\n_START_SECTION_\nRekorder\n_START_PARAGRAPH_\nDen 14. oktober 2010 blev det annonceret at Furze havde fremstillet en handicapscooter, der kunne opn\xc3\xa5 en hastighed p\xc3\xa5 114 km/t, i et fors\xc3\xb8g p\xc3\xa5 at komme i Guinness Rekordbog. Det tog ham n\xc3\xa6sten 3 m\xc3\xa5neder at bygge og den havde en 125 cc motor fra en motocross motorcykel._NEWLINE_Den 10. oktober 2012 uploadede Furze en video, der viste ham med en barnevogn med motor, der kunne opn\xc3\xa5 en hastighed p\xc3\xa5 48 km/t, hvilket gjorde den til verdens hurtigste barnevogn. Den blev beskrevet i oktoberudgaven af Popular Science Magazine fra 2013, hvor Furze blev interviewet om baggrunden for projektet._NEWLINE_Den 30. marts 2017 postede han en video, hvor han restaurerede og kombinerede en radiobil fra 1960\'erne med en motorcykel p\xc3\xa5 omkring 100 hestekrafter. Fart\xc3\xb8jet opn\xc3\xa5ede en hastighed p\xc3\xa5 172.827 km/t med en gennemsnitshastighed p\xc3\xa5 161.475 km/t for begge retninger, og den blev anerkendt som verdens hurtigste radiobil af Guinness Rekordbog. BBC Worldwide havde sat Furze i gang med projektet for at The Stig kunne k\xc3\xb8re den og brugte det som promovering til en ny s\xc3\xa6son af bilprogrammet Top Gear.\n_START_SECTION_\nFjernsyn\n_START_PARAGRAPH_\nFurze har optr\xc3\xa5dt som ekspert i Gadget Geeks som var en kortlivet tv-serie p\xc3\xa5 Sky1, hvor han var en del af et panel af eksperter sammen med Tom Scott og Charles Yarnold. Furze har v\xc3\xa6ret \'number one\' adskillige gange p\xc3\xa5 Science Channels show Outrageous Acts of Science og har medvirket i E4\'s show Virtually Famous to gange, hvor han demonstrerede sine wolverinekl\xc3\xb8r i 2014 og \xc3\xa5ret efter hvor han fremviste sin "toaster-kniv".'